Man laat kinders dagga rook voor hy hulle verkragDie beskuldigde in die hof. Foto: SAPD Sergio Kock, woordvoerder van die polisie, het gesê die verkragting het in Mei 2013 in Strydenburg in die Noord-Kaap plaasgevind. Die 57-jarige man, wat die oom van een van die kinders is, se naam mag nie bekendgemaak word nie om die identiteit van die kinders te beskerm. Kock het gesê die man het omstreeks 17:00 die middag van die voorval ’n seun en drie meisies genader waar hulle buite ’n huis gespeel het. Hy het hulle gevra om saam met hom na ’n huis te gaan waar hy dagga gekoop het. Hy het die kinders daarna na ’n afgeleë gebied in die veld geneem waar hy hulle gedwing het om die dagga te rook voordat hy hulle om die beurt verkrag het. Die kinders kon daarin slaag om die volgende oggend te ontsnap en die saak is nog dieselfde dag by die polisie aangemeld. “Die man is tot vier keer lewenslange tronkstraf gevonnis op die vier aanklagte van verkragting en tot drie jaar tronkstraf vir elk van die drie aanklagte van ontvoering,” het Kock gesê. “Die vonnisse sal gelyklopend uitgedien word.” Lt.kol. Ben Phete, die Hopetown-polisiebevelvoerder, het die ondersoekspan geloof vir hul deeglike ondersoek wat tot die skuldigbevinding van die oortreder gelei het.